Správa zo zahraničnej pracovnej cesty

1.  Účastníci ZPC:
Ing. Marta Mosná - odbor implementácie štátnej podpory výskumu a vývoja, sekcia vedy a techniky MŠVVaŠ SR, Stromová 1, 813 30 Bratislava, hlavný štátny radca
RNDr. Edita Novotná - riaditeľka odboru prierezových štatistík, Štatistický úrad SR, Miletičova 3, 824 67 Bratislava 

2. Zahraničná pracovná cesta :
Štát : Francúzsko
Mesto : Paríž
Vykonaná v dňoch : 3. – 7.6.2012
Prijímajúca organizácia : Organizácia pre hospodársku spoluprácu a rozvoj – OECD
	   2, rue André Pascal, 75775 Paris Cedex 16, Francúzsko
Účel cesty :  Účasť na zasadaní pracovnej skupiny národných expertov pre ukazovatele vedy a techniky - NESTI (v rámci Výboru pre vednú a technickú politiku – CSTP)
Spôsob financovania : MŠVVaŠ SR - Ing. Marta Mosná, ŠÚ SR - RNDr. Edita Novotná
                   
3.  Rámcový program :
  3.6.2011 : Bratislava – Viedeň - Paríž 
  4.6.2011 – 6.6.2011 : pracovné rokovania (tohtoročné rokovanie NESTI bolo spojené s dvomi workshopmi, na začiatku a na konci pravidelného zasadnutia):
			     a)   Workshop „Meranie výskumu a vývoja v sektore vysokých škôl“
			     b)   Pravidelné rokovanie pracovnej skupiny NESTI
                                         c) Workshop „Vývoj ukazovateľov v oblasti vedy, techniky a inovácií pre budúcnosť, dôležitosť medzinárodnej porovnateľnosti“
  7.6.2011 : Paríž – Viedeň – Bratislava 

4.  Stručný priebeh rokovaní :

Workshop „Meranie výskumu a vývoja v sektore vysokých škôl“

V predchádzajúcom období bola v rámci NESTI zriadená pracovná skupina na zlepšenie merania výskumu a vývoja v sektore vysokých škôl (HERD TF – Task force), do ktorej bola zapojená aj Slovenská republika. Cieľom workshopu bolo oboznámiť účastníkov s doteraz vykonanou prácou v rámci TF a navrhnúť ďalšie kroky. 
Workshop bol rozdelený do štyroch tematických okruhov :
-	Vymedzenie sektora vysokých škôl pre štatistické účely (v dôsledku reorganizácie vysokoškolských systémov sa vytvárajú nové typy inštitúcií),
-	Vymedzenie činností výskumu a vývoja (v rýchlo sa meniacom vysokoškolskom prostredí prichádza k obtiažnostiam pri vymedzení výskumu a vývoja od iných činností v sektore vysokých škôl, ťažkosti pretrvávajú napr. v univerzitných nemocniciach, kde je ťažké odlíšenie výskumu a vývoja od činností rutinnej starostlivosti),
-	Princípy zaúčtovania (napr. zaobchádzanie/nakladanie s nepriamymi nákladmi, požiadavka lepšieho merania infraštruktúry výskumu a vývoja a vedeckých prístrojov a zariadení a pod.)
-	Dotazník a metodológia (využívanie dotazníkov využitia pracovného času - time-use survey a iných spôsobov na zostavovanie ukazovateľov v oblasti výdavkov na výskum a vývoj ako aj kalkulácie FTE vo výskume a vývoji).

V rámci TF boli identifikované metódy používané na národných úrovniach na odvodenie podielu výdavkov v sektore vysokých škôl. Súčasne boli prezentované príspevky krajín (vrátane SR) k jednotlivým tematickým okruhom. Sekretariát OECD tiež porovnával výdavky na výskum a vývoj v sektore vysokých škôl v databáze školstva a v databáze výskumu a vývoja v rámci OECD.

Na workshope boli pri meraní výskumu a vývoja v sektore vysokých škôl identifikované oblasti, ktorým treba venovať zvýšenú pozornosť a ktoré by mali byť lepšie rozpracované, prípadne upravené v odporúčaniach Frascati manuálu (manuál na meranie výskumu a vývoja) za účelom zlepšenia praktík merania výskumu a vývoja a zlepšenie medzinárodnej porovnateľnosti.

Pravidelné rokovanie pracovnej skupiny NESTI

Ako každý rok, na začiatku rokovania bol zvolený Výbor NESTI. Vo výbore nastala zmena, sú dvaja noví členovia, Jan Jankowski (USA) a Julio Perani (Taliansko) a traja členovia odišli z výboru Linda Carlson (USA), Giorgio Siriliho (Taliansko) a Ray Lambert (UK). Chairmanom zostal naďalej Ward Ziarko z Belgicka, a ostatní členovia sú: Elisabeth Pastor zo Švajčiarska, Svein Olav Nas (Nórsko) a Tomohiro Ijichi (Japonsko).

Tohtoročné rokovanie sa nieslo v slávnostnejšom duchu, nakoľko uplynulo 50 rokov od vzniku prvej verzie Frascati manuálu (FM) prijatého na konferencii v meste Frascati v Taliansku. Je to významný dokument, ktorý dáva odporúčania v oblasti merania výskumu a vývoja, ktorými sa zabezpečuje medzinárodná porovnateľnosť údajov v oblasti vedy, techniky a inovácií. Do dnešnej doby sa uskutočnilo už päť revízií FM a súčasné rokovania smerujú k ďalšej – šiestej revízii tohto dokumentu.

V jednotlivých dňoch rokovania bola pozornosť sústredená na kľúčové oblasti záujmu pracovnej skupiny NESTI - na meranie oblastí výskumu a vývoja, inovácií, nových technológií, toku vedomostí a pod.

OECD prezentoval dosiahnuté výsledky pracovnej skupiny NESTI v oblasti úloh stanovených v tzv. NESTI Roadmap pre roky 2011-2012 ako aj navrhnuté úlohy pre roky 2013-2014.

Výskum, vývoj a inovácie v podnikateľskom sektore
Zber spoľahlivých a porovnateľných údajov o výskume, vývoji a inovačných aktivitách v podnikateľskom sektore je jednou z najväčších výziev štatistických aktivít ako aj jednou z  kľúčových priorít pracovnej skupiny NESTI. V rámci NESTI bol zriadený TF (Task Force), ktorého úlohou je prehodnotiť dotazníky výskumu, vývoja a inovácií v podnikateľskom sektore a poskytnúť návrhy pre vylepšenie dotazníkov (tvorba, metodológia, otázky) ako aj identifikovať oblasti pre budúcu revíziu Frascati manuálu a Oslo manuálu. Na zasadnutí bola prezentovaná predbežná analýza vychádzajúca predovšetkým z podkladov zaslaných jednotlivými krajinami ako aj iných materiálov zahrňujúc národné správy, informácie z databázy OECD, Eurostatu a pod. Analýza bola zameraná na metodologické a administratívne aspekty (frekvencia, typy dotazníkov, návratnosť, pokrytie), ale predovšetkým na otázky týkajúce sa definície, klasifikácií, špecifických tém – kapitalizácia výskumu a vývoja, internacionalizácia, spolupráca atď. Nakoľko analýza bola len predbežná, TF bude pokračovať ďalej v práci, pričom sa zameria napr. na porovnateľnosť údajov o zamestnancoch výskumu a vývoja v podnikateľskom sektore, prístup a využitie mikrodát na výskumné účely a pod.

Inovácie v sektore služieb  
Boli prezentované predbežné výsledky analýzy na základe spoločnej práce pracovných skupín NESTI a TIP (Working Group on Innovation and Technology Policy) o inováciách v službách v rámci projektu INNOSERV. Analýza bola vykonaná na základe mikro-údajov CIS získaných z databázy Eurostatu. Práce budú pokračovať použitím údajov aj z iných zdrojov (VV, duševné vlastníctvo) ako aj na základe ekonometrickej analýzy. Výsledky definitívnej analýzy budú prezentované na záverečnej INNOSERV konferencii v decembri 2012.  

Meranie inovácií vo verejnom sektore
Zaujímavá bola prezentácia z Dánska z inštitúcie „Centre for Studies in Research and Research Policy - Faculty of Social Sciences, Aarhus University“ o prebiehajúcich pilotných štúdiách pre vývoj rámca merania inovácií vo verejnom sektore. Uvažujú o tom, aké ukazovatele by bolo najvhodnejšie merať. Testovali dva prístupy, meranie výdavkov na inovácie a meranie nehmotného majetku. Výsledky boli v obidvoch prípadoch neuspokojivé. Práce budú pokračovať, nasledujúca etapa zahŕňa vytvorenie prehľadu inovácií (konkrétnych prípadov) na základe interview s respondentmi, preskúmanie možných prístupov pre zber údajov a metodologickú prácu ohľadne koncepcie, mapovania štruktúry verejného sektora a identifikovania cieľovej populácie a vhodných štatistických jednotiek pre zisťovanie. 

Meranie nových technológií
V rámci NESTI bol v roku 2010 založený task force „Measuring Emerging, Enabling and General Purpose Technologies“ vedený delegátmi z Ruskej Federácie. Cieľom task force je vytvoriť integrovaný rámec pre meranie nových technológií a ich aplikácií. V prezentácii boli predstavené výsledky zberu údajov z jednotlivých krajín o skúsenostiach v zisťovaní nových technológií. Metodologický dotazník bol vyplnený aj za SR na základe informácií získaných zo zisťovania o výskume a vývoji vo vybraných oblastiach, ako sú biotechnológie, nanotechnológie a informačné a komunikačné technológie. Task force pokračuje aj v období 2012-2013 vytvorením metodiky, zoznamu kľúčových ukazovateľov, spôsobu merania a vypracovaním príručky “Guide to measuring technology development and use“.

Patentová štatistika
Veľmi zaujímavé bolo vystúpenie Mariagrazie Squicciarini z OECD, ktorá prezentovala indikátory založené na dátach duševného vlastníctva – napr. počet patentových úradov, na ktorých je vynález patentom chránený, počet patentových nárokov na patent, počet patentov citovaných v patentovom dokumente, počet štvorciferných podtried medzinárodnej patentovej klasifikácie pre ktoré je patent vymedzený a pod. Tieto nové indikátory zachytávajú technologickú dôležitosť vynálezov, ich ekonomickú hodnotu a možný dopad na technologický vývoj. Vychádzajú z informácií obsiahnutých v patentových dokumentoch ako aj v databáze Európskeho patentového úradu.

Meranie ľudských zdrojov vo vede a technike

FTE (full time equivalent)
Pod vedením Ruska pokračovala práca Task force zameraného na kalkuláciu FTE (meranie kapacít v ekvivalente plného pracovného času v oblasti výskumu a vývoja, ktorý je často využívaný aj na odhad podielu výdavkov na výskum a vývoj v sektore vysokých škôl). Na rokovaní boli prezentované výstupy z mini-dotazníka o meraní kapacít v FTE, ktorý bol zaslaný delegátom na vyplnenie v 3. štvrťroku 2011 a ktorý bol základom sumarizácie národných skúseností a praktík pre meranie FTE. V rámci TF bol navrhnutý vzorec pre kalkuláciu FTE, ktorý by mal byť otestovaný vybranými krajinami. Na rokovaní bolo demonštrované, že sú potrebné presnejšie odporúčania na výpočet FTE pre zlepšenie kvality a porovnateľnosti údajov v rámci krajín. Následne budú v rámci TF pripravované konkrétne návrhy k revízii Frascati manuálu.

CDH (Career development of doctorate holders)
OECD prezentoval stav štatistiky o kariérnom postupe držiteľov doktorátov a ich mobilite, ktorá bola aktualizovaná údajmi za zisťovania za rok 2010. SR sa do tohto zisťovania za rok 2010 nezapojila (vykonalo sa len pilotné zisťovanie CDH 2006, kde bola veľmi nízka návratnosť). Keďže oblasť štatistiky CDH dostala v Eurostate negatívnu prioritu, touto témou sa bude zaoberať najmä OECD. Vykonanie zisťovania CDH v SR sa v blízkej budúcnosti nepredpokladá.

Verejná podpora výskumu, vývoja a inovácií  
Meranie verejnej podpory patrí k novším oblastiam, ktorými sa zaoberá pracovná skupina NESTI. Ide o mapovanie spôsobov verejného financovania výskumu a vývoja vrátane nepriamej podpory napríklad formou daňových stimulov. Delegát z Holandska, predstavoval projekt zameraný na zber údajov o spôsoboch verejného financovania výskumu a vývoja s cieľom rozšíriť štatistiku GBAORD (výdavky na výskum a vývoj zo štátneho rozpočtu) a rozvíjať metodické pokyny, ktoré by boli implementované do Frascati manuálu. Sekretariát OECD prezentoval výsledky decembrového zberu metodických informácií a o pripravovanom zbere vplyvov daňových stimulov, ktorý sa má uskutočniť v septembri 2012 a má obsahovať tak kvalitatívne ako aj kvantitatívne ukazovatele.

Meranie toku vedomostí
Sekretariát OECD predstavil návrh nového kompendia indikátorov ohľadne merania toku vedomostí a potenciálnej revízie kapitoly „Linkages“ Oslo manuálu. Diskutovalo sa o najrelevantnejších doménach toku znalostí, napríklad dôležitý je transfér vedomostí medzi univerzitami a podnikateľským sektorom. NESTI bude pokračovať v analýzach o tokoch vedomostí pre získanie potrebných informácií pre ich meranie.

Nasledujúce rokovanie pracovnej skupiny NESTI sa bude konať v apríli  2012.

Workshop „Vývoj ukazovateľov v oblasti vedy, techniky a inovácií pre budúcnosť, dôležitosť medzinárodnej porovnateľnosti“

V rámci workshopu, ktorý bol spoluorganizovaný Národnou akadémiou USA, odznelo niekoľko prezentácií a k nim boli oficiálni diskutujúci z OECD, Eurostatu, Európskej komisie, z Komisie Africkej únie a z Inštitútu pre štatistické štúdia Ruskej federácie. 

Workshop zdôraznil potrebu revidovania existujúcich ukazovateľov v oblasti vedy, techniky a inovácií a tvorbu nových vyvíjaných indikátorov na lepšie odrážanie zmien v globálnych systémoch vedy, techniky a inovácií. Na workshope boli prerokované priorizované ukazovatele a úloha, ktorú zohráva medzinárodná porovnateľnosť v rozhodovacích procesoch. Dôležité je zabezpečenie zlepšenia kvality, dostupnosti a harmonizácie údajov.

5.  Odporúčané závery:
Na rokovaní boli získané informácie o nových trendoch vývoja štatistiky výskumu, vývoja a inovácií v medzinárodnom meradle. Prerokovávali sa materiály na zlepšenie  merania výskumu a vývoja, inovácií a ľudských zdrojov v oblasti vedy  a techniky v rámci krajín OECD. Delegáti budú aj naďalej pokračovať v poskytovaní podkladov pre pracujúce Task force (formou vypĺňania tematických dotazníkov).

6.   Prehľad prinesenej dokumentácie a miesto jej uloženia
Prinesené materiály sú uložené na odbore implementácie štátnej podpory výskumu a vývoja sekcie vedy a techniky MŠVVaŠ SR a odbore produkčných analýz ŠÚ SR.

7.   Osobitne vyhodnotený očakávaný prínos ZPC
V rámci pracovnej skupiny NESTI sa pokračuje v revízii dotazníkov výskumu, vývoja a inovácií v podnikateľskom sektore a riešia sa otázky vylepšenia merania výskumu a vývoja vysokoškolského sektora vrátane vylepšenia definície FTE. Tieto aktivity vyúsťujú  do identifikovania možných oblastí revízie Frascati manuálu, prípadne Oslo manuálu, ktoré sú základnými medzinárodnými manuálmi v oblasti výskumu, vývoja a inovácií.

SR má možnosť prostredníctvom pripomienkovania materiálov, vypĺňania dotazníkov, aktívnej účasti v TF a pod. ovplyvňovať medzinárodnú štatistiku výskumu, vývoja a inovácií. Poskytovaním údajov o výskume, vývoji a inováciách do databáz či publikácií OECD v zmysle usmernení OECD prispieva k zabezpečeniu medzinárodnej porovnateľnosti údajov.

Odporúčania pracovnej skupiny NESTI sú pravidelne implementované aj na podmienky SR na úrovni ŠÚ SR a MŠVVaŠ SR, predovšetkým pri harmonizácii štatistických zisťovaní výskumu, vývoja a inovácií, zavedení novovyvinutých ukazovateľov a spôsobov získavania a využitia výsledkov štatistických zisťovaní. 

8.    Spôsob zverejnenia výsledkov ZPC, prenos získaných informácií
Správa bude zverejnená na webovom sídle MŠVVaŠ SR : www.minedu.sk
Súhlasím so zverejnením správy na internete.

Správu vypracovala: Ing. Marta Mosná, OIŠPVV	
Dátum: 20.6.2012

Správu odporúča schváliť: Ing. Róbert Szabó, PhD.,  RO IŠPVV

Správu schválil : RNDr. Marta Cimbáková, GR sekcie V a T